Author: Fiala
Last saved by: sulik
Company: MH SR

Predkladacia správa

Fond národného majetku Slovenskej republiky (ďalej len „fond“) predložil na Ministerstvo hospodárstva SR návrh na zmenu rozhodnutia MSPNM SR č. 651 z 8.12.1999 o privatizácii podniku Západoslovenské tlačiarne štátny podnik so sídlom v Bratislave a žiadosť o vydanie predchádzajúceho písomného súhlasu ministerstva so spôsobom naloženia s 2,99 % -nou majetkovou účasťou fondu na podnikaní obchodnej spoločnosti ZÁPADOSLOVENSKÉ TLAČIARNE a. s. v počte 609 ks akcií v menovitej hodnote jednej akcie 1 000,- Sk.

Na základe rozhodnutia ministerstva č. 651 z 8.12.1999, Spis č.: KM-2242/1999 bola založená obchodná spoločnosť ZÁPADOSLOVENSKÉ TLAČIARNE a. s. vkladom celého majetku podniku Západoslovenské tlačiarne štátny podnik so sídlom v Bratislave    s rozdelením akcií:

-   3 %  podiel určený pre RIF
- 97 %  predaj akcií vo verejnej obchodnej súťaži.

Vzhľadom na skutočnosť, že fond nenaložil s časťou majetkovej účasti na podnikaní spoločnosti ZÁPADOSLOVENSKÉ TLAČIARNE a. s. podľa pôvodného rozhodnutia – prevod 3 % na RIF, predložil v súlade s § 28 ods. 6 písm. a), ods. 7 a ods. 8 zákona 
č. 92/1991 Zb. v znení neskorších predpisov návrh na zmenu rozhodnutia MSPNM SR č. 651 z 8.12.1999 o privatizácii podniku Západoslovenské tlačiarne štátny podnik Bratislava v bode 3. Rozdelenie akcií tak, že znenie „3 % RIF“  sa zmení  nasledovne: 

„2,99 % (609 ks akcií) – 	naloženie spôsobom podľa § 28 ods. 8 zákona“
	priamy predaj akcií záujemcovi, o ktorom rozhodne
	Prezídium FNM SR na návrh výkonného výboru

Fond svoju žiadosť o zmenu rozhodnutia odôvodňuje tým, že s 3 % majetkovou účasťou na podnikaní spoločnosti ZÁPADOSLOVENSKÉ TLAČIARNE a. s. (3 % RIF) nenaložil podľa pôvodného rozhodnutia č. 651 z 8.12.1999 vzhľadom na to, že odpredajom časti svojej majetkovej účasti na podnikaní spoločnosti REŠTITUČNÝ INVESTIČNÝ FOND, a. s., t.j. zmenou majoritného postavenia, pominuli dôvody na prevod akcií  spoločnosti ZÁPADOSLOVENSKÉ TLAČIARNE a. s. do portfólia RIF,  a. s.. Podľa zákona č. 385/1999 Z .z. o kolektívnom investovaní bola dňa 17.12.2002 ukončená premena RIF, a. s. na Reštitučný otvorený podielový fond, a. s..

Fond uznesením Výkonného výboru FNM SR č. 22/29/03 z 20.5.2003 a uznesením Prezídia FNM SR č. 3/C/03 z 28.5.2003 schválil spôsob naloženia so 609 ks akcií, čo predstavuje 2,99 % majetkovej účasti fondu na podnikaní obchodnej spoločnosti ZÁPADOSLOVENSKÉ TLAČIARNE a. s. predajom záujemcovi, o ktorom rozhodne Prezídium FNM SR na návrh Výkonného výboru FNM SR.

Fond predložil vyhlásenie, že je výlučným a neobmedzeným majiteľom 609 ks akcií obchodnej spoločnosti ZÁPADOSLOVENSKÉ TLAČIARNE a. s. so sídlom v Bratislave a prehlasuje, že nie sú známe žiadne skutočnosti, ktoré by bránili nakladaniu s týmito akciami.

Vydanie rozhodnutia, ktorým sa mení rozhodnutie MSPNM SR č. 651 z 8.12.1999, nebude mať dopad na zamestnanosť, ani finančný, ekonomický a environmentálny vplyv.